
Išmanieji baldai stebina Lietuvos pirkėjus: štai kokį išgraibsto pirmiausia
Įsivaizduokite sofą, kuri vienu mygtuko paspaudimu pakeičia savo formą, leidžia patogiau išsitiesti po darbo dienos, įkrauna telefoną ar net gali tapti namų garso sistemos dalimi. Tai jau ne futuristinė vizija, o sprendimai, kurie pamažu skinasi kelią į lietuvių namus. Baldų pardavėjai pastebi, kad šiandien pirkėjams vien gražaus dizaino nebepakanka – vis dažniau ieškoma baldų, kurie ne tik puošia interjerą, bet ir palengvina kasdienybę. 
„Šiandien žmonės iš baldų tikisi ne tik estetikos – vis svarbiau, kad jie prisitaikytų prie individualių poreikių ir kasdienį poilsį padarytų dar patogesnį. Naujus lūkesčius formuoja kelionėse, viešbučiuose, socialiniuose tinkluose ar draugų namuose matomi sprendimai, todėl domimasi ne tik baldų išvaizda, bet ir jų siūlomomis funkcijomis“, – sako „Gintaro baldų“ marketingo vadovas Kirilas Kokotkinas.
Didžiausi pokyčiai – minkštuosiuose balduose
Išmaniosios funkcijos pamažu iš nišinių sprendimų išties tampa įprasta šiuolaikinių baldų dalimi. Pasak K. Kokotkino, tai ypač ryšku minkštųjų baldų segmente, kuriame jau diegiamos technologijos, dar visai neseniai laikytos išskirtine prabanga.
„Sofose ir foteliuose diegiami elektriniai mechanizmai, leidžiantys reguliuoti sėdimąją dalį, atlošą, galvos atramas ar porankius. Todėl žmogui nebereikia rankomis stumti ar lankstyti mechanizmų – patogiausią poilsio padėtį galima pasirinkti vos keliais mygtuko paspaudimais. Greta to balduose atsiranda USB ir USB-C jungtys, belaidžio įkrovimo vietos, telefonų ar planšečių laikikliai, puodelių laikikliai, masažo bei kitos komfortą didinančios funkcijos“, – vardija jis.
Tiesa, pasak K. Kokotkino, gamintojai vis dažniau ieško būdų ne tik padaryti baldus patogesnius, bet ir suteikti jiems papildomų funkcijų. Viena ryškiausių pasaulinės baldų rinkos tendencijų – į minkštuosius baldus integruojamos garso sistemos.
„Tarptautinėse baldų parodose ir užsienio rinkose pristatomi baldai su integruotomis garso sistemomis. Žmonės ieško sprendimų, leidžiančių vieną baldą pritaikyti skirtingiems poreikiams – nuo poilsio iki pramogų. Ši tendencija pamažu pasiekia ir Lietuvą, todėl artimiausiu metu tokius baldus pasiūlysime ir savo salonuose“, – sako K. Kokotkinas.
Labiausiai geidžiama – išmanioji sofa
Gamintojai išrado naujos kartos išmaniąją sofą, kurias pirkėjai iššluoja pirmiausiai, netgi perka pagal išankstinius užsakymus. Tai yra išmanioji sofa, leidžiantys tą patį baldą pritaikyti skirtingoms situacijoms.
„Vis daugiau gamintojų siūlo sofas su  elektriniais mechanizmais, kai mygtuką paspaudus, iš tiesaus baldo virsta kairiniu ar dešininiu kampu, o prireikus – net U formos baldu. Kasdien sofa gali būti kompaktiškesnė, o susirinkus šeimai ar svečiams – transformuojama taip, kad patogiai susėstų daugiau žmonių. Tai leidžia tą pačią erdvę išnaudoti skirtingai ir neapsiriboti viena nekintančia baldo forma“, – aiškina K. Kokotkinas.
Anot eksperto, šios išmaniosios sofos ypač aktualios šiuolaikiniuose namuose, kuriuose erdvės paskirtis neretai keičiasi. O taip pat žmonės jas renkasi dėl stipriai išaugusių kainų įsigiję nedidelio ploto būstą.

Renkantis svarbiausia – ne funkcijų kiekis
Nors daugiausia inovacijų šiandien diegiama minkštuosiuose balduose, jos pamažu pasiekia ir korpusinių baldų segmentą.
„Skirtingai nei minkštuosiuose balduose, čia svarbiausia ne įspūdingos technologijos, o sprendimai, kuriuos žmogus įvertina kasdien naudodamasis baldu. Pavyzdžiui, spintose, vitrinose ar lentynose vis dažniau integruojamas LED apšvietimas, automatiškai apšviečiantis jų vidų, diegiami patogesni stalčių ir durelių atidarymo mechanizmai. Būtent tokios detalės ilgainiui ir sukuria didžiausią komfortą“, – sako K. Kokotkinas.
Vis dėlto, pasak K. Kokotkino, renkantis išmanųjį baldą, nesvarbu, ar korpusinį, ar minkštąjį, svarbiausia ne kuo daugiau funkcijų, o tai, kiek jos bus naudingos kasdien. Paklaustas, į ką pirmiausia reikėtų atkreipti dėmesį, specialistas sako, kad funkcijų gausa neturėtų tapti pagrindiniu kriterijumi.
„Žmonės kartais susižavi pačia technologija, tačiau svarbiausia įvertinti, ar ji iš tiesų bus naudojama. Vieniems didžiausiu privalumu gali būti elektrinis reguliavimas ar ergonominės funkcijos, kitiems pakaks kokybiško, patogaus baldo be papildomų sprendimų. Išmanusis baldas nebūtinai yra tas, kuris turi daugiausia funkcijų. Geriausias pasirinkimas – tas, kuris geriausiai prisitaiko prie žmogaus gyvenimo būdo“, – tikina „Gintaro baldų“ ekspertas.
Baldus valdys dirbtinis intelektas
Nors šiandien išmanieji baldai jau siūlo daugybę funkcijų, didžiausi pokyčiai, pasak K. Kokotkino, dar tik laukia ateityje. Jo teigimu, daugiausia galimybių atvers dirbtinis intelektas ir jutiklių technologijos, kurios leis baldams prisitaikyti prie individualių žmogaus poreikių.
„Manau, kad po penkerių ar dešimties metų ne žmogus reguliuos baldą, o baldas prisitaikys prie žmogaus. Dirbtinis intelektas analizuos įpročius, prisimins mėgstamą sėdėjimo padėtį, padės išlaikyti ergonomiškesnę laikyseną ar automatiškai parinks patogiausią poziciją. Didžiausia DI vertė bus tada, kai jo net nepastebėsime“, – dalijasi jis.
K. Kokotkino teigimu, ne mažiau svarbus vaidmuo teks ir baldų integracijai į išmaniųjų namų ekosistemą, kurioje skirtingi įrenginiai galės veikti tarpusavyje: „Įsivaizduokime, kad atsisėdus ant sofos automatiškai įsijungia namų kino režimas – pritemdomas apšvietimas, įsijungia garso sistema ir televizorius. Lova galėtų rinkti informaciją apie miego kokybę ir perduoti ją sveikatos programėlėms ar kitiems išmaniesiems įrenginiams. Tokie sprendimai, mano manymu, ateityje taps vis labiau įprasti.“

